*****

ΟΔΗΓΙΑ ΤΗΣ ΕΠΙΤΡΟΠΗΣ

της 4ης Απριλίου 1986

σχετικά με την τροποποίηση της οδηγίας 76/527/ΕΟΚ της Επιτροπής της 4ης Ιουνίου 1976 περί του υπολογισμού της μερικής ή της ολικής απαλλαγής από τους εισαγωγικούς δασμούς στο πλαίσιο του καθεστώτος τελειοποίησης προς επανεισαγωγή όσον αφορά τα εξισωτικά ποσά προσχώρησης

(86/161/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 76/119/ΕΟΚ του Συμβουλίου της 18ης Δεκεμβρίου 1975 περί της εναρμονίσεως των νομοθετικών, κανονιστικών και διοικητικών διατάξεων σχετικά με το καθεστώς τελειοποίησης προς επανεισαγωγή (1), και ιδίως το άρθρο 14,

Εκτιμώντας:

ότι το άρθρο 1 παράγραφος 2 της οδηγίας 76/527/ΕΟΚ της Επιτροπής της 4ης Ιουνίου 1976 περί του υπολογισμού της μερικής ή ολικής απαλλαγής από τους εισαγωγικούς δασμούς που εφαρμόζεται στο πλαίσιο του καθεστώτος τελειοποίησης προς επανεισαγωγή (2) προβλέπει ότι, για τον υπολογισμό της μερικής ή ολικής απαλλαγής από τους εισαγωγικούς δασμούς, που αναφέρεται στην παράγραφο 1 του προαναφερθέντος άρθρου, οι οποίοι επιβάλλονται στα προϊόντα τα οποία επανεισάγονται μετά από τελειοποίηση προς επανεισαγωγή σ' ένα κράτος μέλος, οι εισαγωγικοί δασμοί που εφαρμόζονται στα επανεισαγόμενα προϊόντα δεν μπορούν να τροποποιηθούν από τα εξισωτικά ποσά προσχώρησης, τα οποία θα εφαρμόζονταν στα εμπορεύματα που είχαν προσωρινά εξαχθεί, εάν αυτά είχαν εισαχθεί στο συγκεκριμένο κράτος μέλος προερχόμενα από το κράτος μέλος όπου έχουν αποτελέσει αντικείμενο εργασίας ή της τελευταίας εργασίας τελειοποίησης·

ότι το άρθρο 9 παράγραφος 4 του κανονισμού (ΕΟΚ) αριθ. 296/86 της Επιτροπής της 10ης Φεβρουαρίου 1986 σχετικά με την εφαρμογή των καθεστώτων τελειοποίησης προς επανεξαγωγή, επανεισαγωγή και μεταποίηση υπό τελωνειακό έλεγχο κατά τις εμπορικές ανταλλαγές μεταξύ κρατών μελών της Κοινότητας με τη σύνθεση που είχε στις 31 Δεκεμβρίου 1985, αφενός, και της Ισπανίας ή της Πορτογαλίας, αφετέρου, καθώς και κατά τις συναλλαγές μεταξύ των δύο νέων κρατών μελών, κατά την περίοδο κατά την οποία εισπράττονται δασμοί κατ' αυτές τις εμπορικές ανταλλαγές (3), προβλέπει ότι, κατά την υπαγωγή των εμπορευμάτων υπό το καθεστώς τελειοποίησης προς επανεισαγωγή, δεν εφαρμόζονται ως προς τα εμπορεύματα, που έχουν αποσταλεί με προορισμό το κράτος μέλος τελειοποίησης, ποσά άλλα από τα εξισωτικά νομισματικά ποσά, που έχουν θεσπιστεί στο πλαίσιο της κοινής γεωργικής πολιτικής ή στο πλαίσιο των ειδικών καθεστώτων που ισχύουν για ορισμένα εμπορεύματα που προκύπτουν από τη μεταποίηση γεωργικών προϊόντων · ότι, συνεπώς, δεν υφίσταται πλέον η κατάσταση που περιγράφεται στην τέταρτη αιτιολογική σκέψη της οδηγίας 76/527/ΕΟΚ σύμφωνα με την οποία, εφόσον τα εμπορεύματα εξάγονται για τελειοποίηση προς επανεισαγωγή, τα εξισωτικά ποσά προσχώρησης εισπράττονται ή χορηγούνται·

ότι, αντίθετα προς την έβδομη αιτιολογική σκέψη της οδηγίας 76/527/ΕΟΚ για τον υπολογισμό της μερικής ή ολικής απαλλαγής από τους εισαγωγικούς δασμούς, που προβλέπεται στο άρθρο 10 της οδηγίας 76/119/ΕΟΚ επί των προϊόντων τα οποία έχουν επανεισαχθεί μετά από τελειοποίηση προς επανεισαγωγή σ' ένα άλλο κράτος μέλος, οι εισαγωγικοί δασμοί που εφαρμόζονται στα επανεισαγόμενα εμπορεύματα πρέπει, επομένως, να τροποποιηθούν από τα εξισωτικά ποσά προσχώρησης τα οποία θα εφαρμόζονταν στα εμπορεύματα που εξάγονται προσωρινά, εάν αυτά είχαν εισαχθεί, στο συγκεκριμένο κράτος μέλος, προερχόμενα από το κράτος μέλος όπου έχουν αποτελέσει αντικείμενο εργασίας ή της τελευταίας εργασίας τελειοποίησης·

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Επιτροπής Τελωνειακών Καθεστώτων Τελειοποίησης,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 76/527/ΕΟΚ τροποποιείται ως εξής:

1. Στο άρθρο 1 παράγραφος 1, το σημείο 1 καταργείται.

2. Το άρθρο 1 παράγραφος 2 καταργείται.

Άρθρο 2

Τα κράτη μέλη λαμβάνουν τα αναγκαία μέτρα για την εφαρμογή της παρούσας οδηγίας από την 1η Μαρτίου 1986.

Άρθρο 3

1. Κάθε κράτος μέλος ενημερώνει αμέσως την Επιτροπή για τις διατάξεις τις οποίες θεσπίζει για την εφαρμογή της παρούσας οδηγίας.

2. Η Επιτροπή ανακοινώνει τις πληροφορίες αυτές στα υπόλοιπα κράτη μέλη.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 4 Απριλίου 1986.

Για την Επιτροπή

COCKFIELD

Αντιπρόεδρος

(1) ΕΕ αριθ. L 24 της 30. 1. 1976, σ. 58.

(2) ΕΕ αριθ. L 153 της 12. 6. 1976, σ. 43.

(3) ΕΕ αριθ. L 36 της 12. 2. 1986, σ. 5.